**Broj:**

**Podgorica, 25.03.2025. godine**

**Poslanički klub „Albanski forum“**

**Poslanik, g-din Artan Čobi**

**POSLANIČKO PITANJE**

 Uvaženi gospodine Spajiću,

Kakav je Vaš sadašnji lični stav, ali i Vlade Crne Gore, kada je u pitanju decentralizacija. Podsjećam Vas da ste prije više puta izjavili kako opštinama treba vratiti neke nadležnosti koje su im oduzete. Da li podržavate da im se vrate nadležnosti nad obalom i izradom strategijskih planskih dokumenata koji su neophodni za dalji razvoj i privlačenje investicija.

 **ODGOVOR**

Poštovani poslaniče,

Na samom početku, a da bih bio potpuno jasan - na praksu jednostranog donošenja odluka smo stavili tačku. Vjerujem da je, po bilo kom pitanju, dijalog jedini način da se dođe do najboljih rješenja. U konačnom, kao predsjedniku Vlade to mi je i dužnost.

Nadalje, razumijem Vašu zabrinutost za pitanje planske dokumentacije i u određenoj mjeri je dijelim - uvjeren da se pretpostavke za realizaciju važnih projekata moraju stvarati efikasnije i brže od onoga kako je naša administracija naučila.

Ovdje ne mislim samo na velike projekte, već posebno na imovinu naših građana koji usljed nedostatka planskih dokumenata ne mogu adekvatno raspolagati svojim nasljedstvom niti valorizovati svoja imanja.

Ipak, složićemo se da je ovdje riječ o vrlo osjetljivom pitanju i da mu je potrebno pristupiti sa izuzetnim oprezom. Cilj nije donositi bilo kakve, već najbolje odluke i u tom smislu se oslanjati na ekspertska znanja i najbolje prakse.

Što se tiče Vašeg pitanja koje se odnosi na decentralizaciju nadležnosti podsjetiću Vas da je i u mom ekspozeu kao prioritet u oblasti reforme javne uprave i lokalne samouprave prepoznato upravo jačanje decentralizacije, unapređenje saradnje između države i opština, te povećanje finansijske održivosti lokalnih samouprava.

Ovdje, dakle dolazimo do ključnog pitanja finansijske stabilnosti i kapaciteta lokalnih samouprava, odnosno, do izazova koji se ogleda u neujednačenim mogućnostima lokalnih samouprava za preuzimanje određenih nadležnosti u okviru decentralizacije.

Siguran sam da ćemo se složiti da je samo odgovorna i finansijski održiva lokalna samouprava sposobna da na kvalitetan način odgovori zahtjevima i potrebama građana. Nažalost, u ovom trenutku veliki broj jedinica lokalnih samopurava se nalazi pred važnim izazovom na planu uspostavljanja održivog sistema finansiranja.

Dakle, prije nego preduzmemo konkretne korake na planu prenošenja nadležnosti moramo biti sigurni da se to može ostvariti i u praksi. Stoga, bez odlaganja moramo (ponavljam ne jednostrano, već zajedno sa lokalnim samoupravama) raditi na njihovom jačanju i finansijskoj održivosti.

Uvjreni da će mjere ekonomske politike Vlade i nove investicije tome doprinijeti, paralelno radimo na stvaranju zakonskih preduslova za ovaj korak.

Na toj liniji napominjem da je Ministarstvo javne uprave pristupilo kreiranju novog Zakona o lokalnoj samoupravi koji se zasniva na strogo kontrolisanom modelu decentralizacije i to na principu prenošenja poslova sa državnog na lokalni nivo, uz zadržavanje upravnog nadzora države nad zakonitošću i efikasnošću njihovog izvršavanja.

Dakle, uvaženi poslaniče, za ovaj posao potrebno je djelovati po više linija rada stoga pozivam i Vas i sve lokalne samouprave da zajednički pristupimo ovom poslu te da u dijalogu dođemo do najboljeg, učinkovitog rješenja.

S poštovanjem,

**PREDSJEDNIK**

**mr Milojko Spajić**